
            El Cristu bendito
   

         

         - I -
   

         ¿Ondi jueron los tiempos aquellos,

         que pue que no güelvan,

         cuando yo juí persona leía

         que jizu comedias

         y aleluyas tamién y cantaris

         pa cantalos en una vigüela?

         ¿Ondi jueron aquellas cosinas

         que llamaba ilusionis y eran

         a'specie de airinos

         que atontá me tenían la mollera?

         ¿Ondi jueron de aquellos sentires

         las delicaezas

         que me jizun llorar como un neni,

         de gustu y de pena?

         ¿Ondi jueron aquellos pensaris

         que jacían dolel la cabeza

         de puro lo jondus

         y en reäos que eran?

         Ajuyó tuito aquello pa siempre,

         y ya no me quea

         más remedio que dilme jaciendo

         a esta vía nueva.

         ¡Ya no güelvin los tiempos de altoncis,

         ya no tengo ilusionis de aquellas,

         ni jago aleluyas,

         ni jago comedias,

         ni jago cantaris

         pa cantalos en una vigüela!...

         - II -
   

         Pensando estas cosas,

         que me daban ajogos de pena,

         una vez andaba por los olivaris

         que la ermita del Cristu roëan.

         Triste y aginao,

         de la ermita me juí pa la vera;

         solitaria y abierta la vide

         y entrémi por ella.

         Con el alma llenita de jielis,

         con el pecho jechito una breva

         y la cara jaciendo pucheros

         lo mesmito que un niño de teta,

         juíme ampié del Cristu,

         me jinqué en la tierra.

         y jaciendo la crus, recé un Creo

         pa que Dios quisiera

         jacelme la vía

         una miaja tan solo más güena.

         ¡Qué güeno es el Cristu

         de la ermita aquella!

         Yo le ije, dispués de rezali:

         -¡Santu Cristu, que yo tengo pena,

         que yo vivo tristi

         sin sabel de qué tengo tristeza

         y me ajogo con estos ansionis

         y este jormiguillo que me jormiguea!

         ¡Santu Cristu querío del alma!

         Tú pasastis las jelis más negras

         que ha podido pasal un nacío

         pa que tos los malos güenos se golvieran;

         pero yo sigo siendo maleto

         y a Ti te lo digo lleno de velgüenza

         pa que me perdonis

         y me jagas entral en verea.

         ¡Tú, que estás en la Crus clavaíto

         pol sel yo maleto, quítame esta pena

         que aentru del pecho

         me escarabajea!...

         ¡Jalo asina, que yo te prometo

         jacelmi bien güeno pa que Tú me quieras!

         - III -
   

         ¡Qué güeno es el Cristu

         de la ermita aquella!

         Pa jacel más alegri mi vía,

         ni dineros me dio ni jacienda,

         polque ice la genti que sabi

         que la dicha no está en la riqueza.

         Ni me jizu marqués, ni menistro,

         ni alcaldi siquiera,

         pa podel dil a misa el primero

         con la ensinia los días de fiesta

         y sentalmi a la vera del cura

         jaciendu fachenda.

         ¡Pa esas cosas que son de fanfarria

         no da nada el Cristu de la ermita aquella!

         Pero aquel que jaciendo pucheros

         se jinquí en la tierra,

         y, dispués de rezali, le iga

         las jielis que tenga,

         que se vaiga tranquilo pa casa,

         que ha de dali el Cristu lo que le convenga.

         A mí me dio un hijo

         que päeci de rosa y de cera,

         como dos angelinos que adornan

         el retablo mayol de la inglesia.

         Un jabichuelino

         con la cara como una azucena,

         una miaja teñía de rosa

         pa que entávia más guapo paeza.

         A mí me entonteci

         cuando alguna risina me jecha

         con aquella boquina sin dientis,

         rëondina y fresca,

         que paeci el cuenquín de una rosa

         que se jabri sola pa si se la besa.

         ¡Juy, qué boca tan guapa y tan rica!

         ¡Paeci de una tenca!

         A vecis su madri

         en cuerinos del to me lo quea,

         se poni un pañali tendío en las sayas

         y allí me lo jecha

         ¡Paecí un angelino

         de los de la inglesia!

         Yo quería que asín, en coretis,

         siempre lo tuviera:

         y cuando su madri vüelvi a jatealo,

         le igo con pena:

         -Éjalo que bregui,

         éjalo que puéa

         raneal con las piernas al airi

         pa que críe juerza.

         ¡Éjalo que se esponji un ratino,

         que tiempo le quea

         pa enliarsi con esos pañalis

         que me lo revientan!

         ¡Éjamelo un rato

         pa que yo lo tenga

         y le jaga cosinas bonitas

         pa que se me ría mientris que pernea!

         ¡Que goci, que goci

         to lo que asín quiera;

         que pa jielis, ajogos y aginos

         mucho tiempo quea!

         ¡Éjamelo pronto pa zarandealo!

         Éjame el mi mozu pa que yo lo meza,

         pa que yo le canti,

         pa que yo lo duerma

         al ton de las guapas

         tonás de mi tierra,

         continas y dulcis

         que päecin zumbíos de abeja,

         ruíos de regato,

         airi de alamea,

         sonsoneti del trillo en las miesis,

         rezumbal de mosconis que vuelan

         u cantal dormilón de chicharra

         que entonteci de gusto en la siesta...

         ¡Miale cómo bulli,

         miale cómo brega,

         miale cómo sabi

         óndi está la teta!

         Si conocis que tieni jambrina

         dali una gotera

         pa que prontu se jaga tallúo

         y amarri los chotos a puro de juerza.

         ¡Miali qué prontino

         jizu ya la presa!

         Miali cómo traga; mia qué cachetinos

         mientris mama en el pecho te pega!

         ¡Mia que arrempujonis da con la carina

         pa que salga la lechi con priesa!

         ¡Asín jacin también los chotinos

         pa que baji el galro seguío y con juerza!

         Ya se va jartando ¡Mia como se ríe,

         miale cómo enrea!

         Jasta el guarguerino

         la lechi le llega,

         porque va poniendo cara de jartura

         y el piquino del pecho ya eja.

         Quitalo en seguía pa que no se empachi

         y trai que lo tenga...

         ¡Clavelino querío del güerto!,

         ven que yo te quiera,

         ven que yo te canti,

         ven que yo te duerma,

         al son de las guapas

         tonás de mi tierra,

         pa que pueas cantalas de mozo

         cuando sepas tocal la vigüela.

         ¡Venga el mi mocino,

         venga la mi prenda!

         Ven que yo te besi

         con delicäeza,

         ondi menos te piquin las barbas

         pa que no te ajuyas cuando yo te quiera,

         ni te llorin los ojos, ni arruguis

         esa cara más fina que sea,

         ni te trinquis p'atrás enojao

         si tu padri en la boca te besa...

         - IV -
   

         Mujer, ¡mia qué lindu

         cuando ya está dormío se quea!

         ¿Tú no sabis por qué se sonríe?

         Es porque se sueña

         que anda de retozus con los angelinos

         en la gloria mesma...

         - V -
   

         ¡Qué guapo es mi neni!

         ¡Ya no tengo pena!

         ¡Qué güeno es el Cristu

         de la ermita aquella!

      
   


   
      
         
            Varón
   

         

         ¡Me jiedin los hombris

         que son medio jembras!

         Cien vecis te ije

         que no se lo dieras,

         que al chinquín lo jacían marica

         las gentis aquellas.

         Ahora ya lo vide, y a mí no me mandis

         más vecis que güelva.

         Te largas tú a velo,

         que pue que no creas

         que tu cuerpo ha parío aquel mozu,

         ni que lo cebasti con tu lechi mesma,

         ni que tieni metía en la entraña

         sangri de mis venas.

         N'amás de mimarros

         y delicaezas

         que ha queao lo mesmo que un jilo

         paliúcho y sin chispa de juerza.

         Ca instanti se lava,

         ca instanti se peina,

         ca instanti se múa

         toa la vestimenta,

         y se encrespa los pelos con jierros

         que se lo retuestan,

         y en los dientis se da con boticas

         de unos cacharrinos que tieni en la mesa,

         y remoja el moquero con pringuis

         n'amás pa que güela

         ¡Jiedi a señorita

         dendi media lengua!

         Se levanta a las nuevi corrías

         y a las doci lo mesmo se acuesta.

         ¡Va a ponersi pochu

         si acotina de aquella manera!

         ¡Güeno está pa mandalo a bellotas,

         pa ayualmi a escuajal en la jesa,

         pa jacel un carguju de tarmas

         y traelo a cuestas,

         u pa estalsi cavando canchalis

         dende que amaneci jasta que escurezca!

         Los muchachos de acá me esconfío

         que mos lo apedrean

         cuantis venga jaciendo pinturas

         u jablando de aquella manera:

         y verás cómo el mozu no tieni

         ni agallas ni juerza

         pa el primero que quiera molarsi

         rompeli la jeta.

         Ya no dici padri,

         ni madri, ni agüela.

         «Mi papá, mi mamá, mi abuelita...»

         así chalrotea,

         como si el mocoso juesi un señoruco

         de los de nacencia.

         Ni mienta del pueblo, ni jaci otro oficio

         que dil a una escuela

         y palral de bobás que allí aprendí,

         que pa na le sirvin cuantis que se venga.

         Pa sabel sus saberis le ije:

         «Sácame la cuenta

         del aceiti que hogaño mos toca

         del lagal po la parti que es nuestra.

         Se maquilan sesenta cuartillos

         p'acá parti entera,

         y nosotros tenemos, ya sabis,

         una media tercia

         que tu madre heredó de una quinta

         que tenía tu agüela Teresa.»

         ¡Ya ves tú que se jaci en un verbo!

         Sesenta la entera,

         doci pa la quinta,

         cuatru pa la tercia,

         quita dos pa una media, y resultan

         dos pa la otra media.

         Pues el mozu empringó tres papelis

         de rayas y letras,

         y pa ensenrearsi

         de aquella maeja,

         ijo que el aceiti que a mí me tocaba

         era «pi menus erre», ¿te enteras?

         ¡Pus pues dil jacindu

         las sopas con ella!

         ¿Y esos son saberis?

         ¡Esas son fachendas!

         No le quise mental del guarrapo

         ni icile siquiera

         que hogañazo vendimus el churru

         pa comprar un cachuju de tierra.

         ¡Allí no se jabla

         de esas cosas ni en ellas se piensa!

         N'amás que se jaci comel confituras,

         melcal vestimentas,

         dirse a los cafesis,

         dirse a las comedias

         y palral de bobás que no valin

         ni siquiá una perra

         ¡Jolgacián como el nuestro muchacho

         no va a haberlo, si aquí no se enmienda!

         Yo no lo distingo de otros señorinos

         que con él se ajuntan y jolgacianean.

         ¡Son como maricas!

         ¡Juy, qué vestimentas!

         Ves una persona

         por detrás, en la calle, tan tiesa

         y endi lejus no sabis de cierto

         si es macho u es jembra.

         Güelin a lo mesmu

         como las ovejas,

         y p'aquí no es asín, que ca cosa

         güeli a su manera:

         güeli a macho la carni de hombre,

         y la carni de jembra da a jembra.

         Hay que dil a buscar al muchacho

         cuantis que se puea,

         y le dicis a aquellos señoris

         que esu no quita pa que se agraeza,

         pero que a su padri le jaci ya falta;

         y asín se la enreas.

         No lo quió jolgacián, aunque muchos

         saberis trujiera.

         Y no es esu solu lo que a mí me enrita,

         que otras ocas me jacin más mella...

         Hay que dil a buscalo ca y cuando:

         que venga, que venga;

         porque, mira: ¡me jiedin los hombres

         que son medio jembras!...

